Document ID: 32006R0949

KOMISSION ASETUS (EY) N:o 949/2006,
annettu 27 päivänä kesäkuuta 2006,
tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
sekä katsoo seuraavaa:
(1)
Tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta annetulla komission asetuksella (EY) N:o 535/94 (2) lisättiin yhdistetyn nimikkeistön 2 ryhmään 8 lisähuomautus, jonka tarkoituksena on selkiyttää CN-koodiin 0210 (”liha ja muut syötävät eläimenosat, suolatut, suolavedessä, kuivatut tai savustetut; lihasta tai muista eläimenosista valmistetut syötävä jauho ja jauhe”) kuuluvan suolatun lihan ja muiden syötävien eläimenosien luokittelua. Tämän lisähuomautuksen numerointia muutettiin vuonna 1995, jolloin siitä tuli 7 lisähuomautus.
(2)
Lisähuomautusta 7 muutettiin tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 23 päivänä lokakuuta 2003 annetulla komission asetuksella (EY) N:o 1871/2003 (3), jotta Euroopan yhteisöjen tuomioistuimen oikeuskäytännön huomioon ottamiseksi selkiytettäisiin, että nimikkeessä 0210 tarkoitetulla suolauksella pyritään varmistamaan tuotteen pitkäaikainen säilyminen.
(3)
Komissio hyväksyi vuonna 2002 tiettyjen tavaroiden luokittelusta yhdistettyyn nimikkeistöön 8 päivänä heinäkuuta 2002 annetun asetuksen (EY) N:o 1223/2002 (4), jonka mukaan luuttomat kananpalat, jotka on kyllästetty suolalla kaikkialta ja joiden suolapitoisuus on 1,2-1,9 painoprosenttia, luokitellaan CN-koodiin 0207 14 10.
(4)
Koska eräät viejämaat pyysivät asetuksen (EY) N:o 1223/2002 käsittelyä WTO:ssa, WTO:n paneeli ja WTO:n valituselin totesivat, että jäädytetyt luuttomat kananpalat, joiden suolapitoisuus on 1,2-3 prosenttia, kuuluvat nimikettä 0210 koskevaan EY:n tariffitaulukon mukaiseen sitoumukseen.
(5)
Euroopan yhteisö esitti nimikkeen 0210 tulkintaa ja kyseisten tuotteiden luokittelua koskevan yleisen kysymyksen Maailman tullijärjestön asianomaisissa elimissä.
(6)
Jotta yhteisön lainsäädäntö voitaisiin yhdenmukaistaa yhteisön nykyisten kansainvälisten velvollisuuksien mukaiseksi siten kuin WTO:n asianomaiset elimet ne ovat tulkinneet, 2 ryhmän 7 lisähuomautusta olisi muutettava alanimikkeeseen 0210 99 kuuluvan lihan ja muiden syötävien eläimenosien osalta. Tällä ei rajoiteta Maailman tullijärjestön asianomaisissa elimissä tämän asian osalta tekemien päätösten mahdollista lopputulosta.
(7)
Asetuksen (ETY) N:o 2658/87 liitettä I olisi sen vuoksi muutettava.
(8)
Asetuksen (EY) N:o 1223/2003, jossa luokitellaan CN-koodiin 0207 14 10 jäädytetyt luuttomat kananpalat, jotka on kyllästetty suolalla kaikkialta ja joiden suolapitoisuus on 1,2-1,9 painoprosenttia, voimassaolon olisi lakattava tämän asetuksen voimaantulosta, ja se olisi sen vuoksi kumottava.
(9)
Tämän asetuksen olisi tultava voimaan 27 päivänä kesäkuuta 2006, kun WTO:n yhteisölle myöntämä kohtuullinen aika asetukseen mukautumiseksi on päättynyt. Asian vireillepanemiselle DSU-sopimuksen nojalla ei ole asetettu määräaikoja. WTO:n riitojenratkaisuelimen (DSB) hyväksymiin raportteihin sisältyvillä suosituksilla on vaikutuksia ainoastaan tuleviin toimiin. Tällä asetuksella ei sen vuoksi voi olla takautuvaa vaikutusta eikä sillä voida takautuvasti antaa tulkintaohjeita. Koska asetus ei voi toimia tulkintaohjeiden antamiseksi ennen 27 päivää kesäkuuta 2006 vapaaseen liikkeeseen luovutettujen tuotteiden luokittelemiseksi, sen perusteella ei voida korvata ennen kyseistä päivää maksettuja tulleja.
(10)
Tullikoodeksikomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2658/87 liitteessä I olevan yhdistetyn nimikkeistön 2 ryhmän 7 lisähuomautus seuraavasti:
”Alanimikkeissä 0210 11-0210 93 tarkoitetaan ilmaisulla ’liha ja muut syötävät eläimenosat, suolatut, suolavedessä’ lihaa ja muita syötäviä eläimenosia, jotka on syvään ja tasaisesti kyllästetty suolalla kaikkialta ja joiden kokonaissuolapitoisuus on vähintään 1,2 painoprosenttia edellyttäen, että suolauksella varmistetaan tuotteen pitkäaikainen säilyminen. Alanimikkeessä 0210 99 tarkoitetaan ilmaisulla ’liha ja muut syötävät eläimenosat, suolatut, suolavedessä’ lihaa ja muita syötäviä eläimenosia, jotka on syvään ja tasaisesti kyllästetty suolalla kaikkialta ja joiden kokonaissuolapitoisuus on vähintään 1,2 painoprosenttia.”
2 artikla
Kumotaan neuvoston asetus (EY) N:o 1223/2002 tämän asetuksen voimaantulopäivästä alkaen.
3 artikla
Tämä asetus tulee voimaan 27 päivänä kesäkuuta 2006. Se ei vaikuta takautuvasti eikä sen perusteella voida antaa takautuvasti tulkintaohjeita.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä kesäkuuta 2006.

Labels: 3
17